Γνωμοδότηση της Οικονομικής και Κοινωνικής Επιτροπής για την "Πρόταση οδηγίας του Ευρωπαϊκού Κοινοβουλίου και του Συμβουλίου για την τροποποίηση της οδηγίας 96/82/ΕΚ του Συμβουλίου της 9ης Δεκεμβρίου 1996 σχετικά με την αντιμετώπιση των κινδύνων μεγάλων ατυχημάτων όπου υπεισέρχονται επικίνδυνες ουσίες"

(COM(2001) 624 τελικό - 2001/0257 (COD))

(2002/C 149/05)

Στις 21 Δεκεμβρίου 2001, και σύμφωνα με το άρθρο 175 της Συνθήκης περί ιδρύσεως της Ευρωπαϊκής Οικονομικής Κοινότητας, το Συμβούλιο αποφάσισε να ζητήσει την γνωμοδότηση της Ευρωπαϊκής Οικονομικής και Κοινωνικής Επιτροπής για την ανωτέρω πρόταση.

Το τμήμα "Γεωργία, Ανάπτυξη της Υπαίθρου, Περιβάλλον", στο οποίο ανατέθηκε η προετοιμασία των σχετικών εργασιών, επεξεργάστηκε τη γνωμοδότησή του στις 4 Απριλίου 2002 με βάση εισηγητική έκθεση του κ. Levaux.

Κατά την 390ή σύνοδο ολομέλειάς της, στις 24 και 25 Απριλίου 2002 (συνεδρίαση της 24ης Απριλίου), η Ευρωπαϊκή Οικονομική και Κοινωνική Επιτροπή υιοθέτησε ομόφωνα την ακόλουθη γνωμοδότηση.

1. Στόχος της πρότασης

1.1. Στόχος της υπό εξέταση πρότασης είναι η προσαρμογή στα νέα δεδομένα της οδηγίας του Συμβουλίου, γνωστής ως οδηγία Seveso II, της 9ης Δεκεμβρίου 1996 η οποία αποσκοπεί στην πρόληψη μεγάλων ατυχημάτων στα οποία υπεισέρχονται επικίνδυνες ουσίες και στον περιορισμό των συνεπειών τους για τον άνθρωπο και το περιβάλλον.

1.2. Η εν λόγω προσαρμογή επιχειρήθηκε προκειμένου να ληφθούν υπόψη ορισμένα βιομηχανικά ατυχήματα μεγάλης εκτάσεως που σημειώθηκαν πρόσφατα, όπως π.χ.:

- το ατύχημα στη Baia Mare της Ρουμανίας, τον Ιανουάριο 2000 κατόπιν διαρροής κυανιούχων ενώσεων στον Δούναβη

- το ατύχημα στην πόλη Εnschede της Ολλανδίας τον Μάιο 2000, με μία σειρά εκρήξεων σε μια αποθήκη πυροτεχνημάτων.

1.2.1. Η Επιτροπή διερωτήθηκε κατά πόσο υφίσταται ανάγκη άμεσης τροποποίησης της οδηγίας Seveso II μετά την έκρηξη που σημειώθηκε στις χημικές εγκαταστάσεις ΑΖF της Τουλούζης στις 21 Σεπτεμβρίου 2001. Στην εν λόγω περίπτωση, διαπιστώθηκε ότι αντιθέτως προς τις εγκαταστάσεις στις οποίες σημειώθηκαν τα προαναφερθέντα ατυχήματα, το ατύχημα της Τουλούζης διέπονταν πλήρως από τις απαιτήσεις της οδηγίας. Επιπλέον, η αναμονή των πλήρων αποτελεσμάτων της έρευνας θα είχε ως αποτέλεσμα να καθυστερήσει η εφαρμογή των τροποποιήσεων που αποτελούν το αντικείμενο της υπό εξέταση οδηγίας.

1.2.2. Κατά συνέπεια, η Επιτροπή ανέβαλε την απόφασή της σχετικά με την προθεσμία μιας νέας αναθεώρησης της οδηγίας Seveso II, τονίζοντας εκ των προτέρων ότι οι συνέπειες του ατυχήματος της Τουλούζης, όπως και του ατυχήματος στην πόλη Εnschede, επιδεινώθηκαν λόγω του γεγονότος ότι οι συγκεκριμένες εγκαταστάσεις γειτνίαζαν προς κατοικούμενες περιοχές. Η ΟΚΕ υπογραμμίζει ότι δυστυχώς οι περιοχές αυτές εμφανίστηκαν ενώ προϋπήρχαν οι βιομηχανικές εγκαταστάσεις.

1.2.3. Η Επιτροπή διευκρινίζει ότι το άρθρο 12 της οδηγίας Seveso II, όσον αφορά τον προγραμματισμό της χρήσης γης, αποσκοπεί μακροπρόθεσμα στο διαχωρισμό των επικίνδυνων βιομηχανικών εγκαταστάσεων και των κατοικημένων περιοχών και ότι, στην πράξη, τα κράτη μέλη είτε αγνοούν είτε δεν επιβάλλουν τον διαχωρισμό αυτό.

1.2.4. Για το σκοπό αυτό, η Επιτροπή επισημαίνει ότι θα ενισχύσει τη συνεργασία της με τα κράτη μέλη προκειμένου να δοθεί η δέουσα συνέχεια στα ατυχήματα όσον αφορά διάφορες ειδικές πτυχές τους και βάσει των αποτελεσμάτων των υπό εκτέλεση εργασιών και των ερευνών θα εξετάσει κατά πόσο είναι απαραίτητο να τροποποιήσει την πρότασή της ή να προτείνει νέα τροποποίηση της οδηγίας Seveso II.

1.3. Ο σκοπός της προτεινόμενης προσαρμογής είναι, επίσης, να ληφθούν υπόψη τα αποτελέσματα των δύο τεχνικών ομάδων εργασίας:

- ΤΟΕ 7 "ουσίες επικίνδυνες για το περιβάλλον",

- ΤΟΕ 8 "καρκινογόνα".

1.4. Τέλος, με την τροποποίηση αυτή θα καταστούν δυνατές συντακτικές τροποποιήσεις του Παραρτήματος Ι της οδηγίας Seveso II έτσι ώστε να διορθωθούν ορισμένες ελαφρές ανακρίβειες ή ασάφειες.

2. Γενικές παρατηρήσεις

2.1. Η ΟΚΕ προσυπογράφει τις απόψεις που διατυπώνονται στην αιτιολογική έκθεση της πρότασης οδηγίας. Ιδιαιτέρως εμπεριστατωμένο και τεκμηριωμένο, το κείμενο αυτό φωτίζει:

- τον πραγματιστικό χαρακτήρα του εγχειρήματος σκοπός του οποίου είναι να λαμβάνονται υπόψη οι επιπτώσεις των ατυχημάτων αφ' ης στιγμής σημειώνονται και έπειτα·

- τις διαδικασίες διαβούλευσης που τίθενται σε εφαρμογή για την επεξεργασία των τροποποιήσεων που καθιστούν δυνατό να συνδεθεί, από τα πλέον πρώτα στάδια, ο μέγιστος αριθμός ενδιαφερομένων.

2.1.1. Επ' αυτού, η ΟΚΕ επισημαίνει ότι η Επιτροπή τονίζει δικαίως τη μεγάλη σημασία που έχει η διαδικασία συνεχούς διαβούλευσης για την εφαρμογή της οδηγίας Seveso II καθώς και για τις τροποποιήσεις και λοιπές βελτιώσεις που μπορούν να γίνουν σχετικά.

2.1.2. Η Επιτροπή υπενθυμίζει τα συνέδρια και σεμινάρια που διοργανώθηκαν σχετικά και αναφέρει ότι για την επεξεργασία της παρούσας προτάσεως, η Επιτροπή πραγματοποίησε διαβουλεύσεις με τα κράτη του Ευρωπαϊκού Οικονομικού Χώρου, τις υποψήφιες προς ένταξη χώρες, τους ΜΚΟ για το περιβάλλον, τις ευρωπαϊκές και εθνικές βιομηχανικές ομοσπονδίες και ενώσεις και τέλος με ορισμένους διεθνείς οργανισμούς, μεταξύ των οποίων και τα ΗΕ.

2.1.3. Από την πλευρά της, η ΟΚΕ σημειώνει ότι συμμετείχε στην εν λόγω διαδικασία συνεχούς διαβούλευσης με καθυστέρηση. Συνεπώς, καλείται να γνωμοδοτήσει εντός περιορισμένων προθεσμιών, χωρίς να διαθέτει τα πλήρη στοιχεία που συσσωρεύτηκαν κατά την φάση της διαβουλεύσεως.

2.2. Σχετικά με το ατύχημα στις χημικές εγκαταστάσεις ΑΖF της Τουλούζης που σημειώθηκε στις 21 Σεπτεμβρίου 2001, η ΟΚΕ εγκρίνει την απόφαση της Επιτροπής να μην καθυστερήσει την παρούσα πρόταση και να αναβάλει, εν αναμονή των αποτελεσμάτων της έρευνας, τον συνυπολογισμό των επιπτώσεων της πρόσφατης αυτής καταστροφής.

2.2.1. Ωστόσο, και χωρίς να προδικάζει τα αποτελέσματα των ερευνών ούτε τις μελλοντικές προτάσεις της Επιτροπής, η ΟΚΕ τονίζει ότι το ατύχημα της Τουλούζης σημειώθηκε σε εγκαταστάσεις που διέπονταν πλήρως από τις υποχρεώσεις της οδηγίας Seveso II. Η ΟΚΕ τονίζει ότι παρά την απόλυτη τήρηση των υποχρεώσεων, δεν αποφεύχθηκε το ατύχημα ούτε περιορίσθηκαν οι καταστροφικές του επιπτώσεις. Φρονεί συνεπώς από κοινού με την Επιτροπή ότι είναι επιτακτική ανάγκη να τεθεί ταχέως το ερώτημα σχετικά με τις τροποποιήσεις της οδηγίας που πρέπει να γίνουν απαραιτήτως.

2.2.2. Σε ό,τι αφορά το άρθρο 12 σχετικά με τη χρήση της γης και συνεπώς με την θέση των βιομηχανικών εγκαταστάσεων που είναι επικίνδυνες για τις κατοικημένες ζώνες και άλλες περιοχές στις οποίες συχνάζει το ευρύτερο κοινό, τόσο η κοινή λογική όσο και η πείρα των ατυχημάτων οδηγούν προφανώς στο συμπέρασμα ότι πρέπει να επιβληθούν αυστηροί κανόνες απόστασης και προστασίας όσον αφορά τη δημιουργία βιομηχανικών εγκαταστάσεων. Η ΟΚΕ εγκρίνει και πάλι, όπως ήδη ενέκρινε στην γνωμοδότηση της 2ας Ιουνίου 1994(1), τις αποφάσεις του 1996 που θα επανεξεταστούν υπό το φως των πρόσφατων γεγονότων.

2.2.3. Εντούτοις, για τις υπάρχουσες εγκαταστάσεις, η ΟΚΕ διερωτάται κατά πόσο είναι δόκιμη η παρουσίαση του εγχειρήματος της Επιτροπής η οποία, στην αιτιολογική της έκθεση (σημείο 1, παράγραφος 5), εύχεται "στο άμεσο μέλλον, η Επιτροπή θα κλιμακώσει τη συνεργασία με τα κράτη μέλη προκειμένου να δοθεί η δέουσα ... συνέχεια στα ατυχήματα ...".

2.2.4. Η αναζήτηση και εκμετάλλευση των μαθημάτων μετά τα ατυχήματα που συνέβηκαν είναι βεβαίως και χρήσιμη και απαραίτητη πλην όμως το εγχείρημα, όπως παρουσιάζεται, μειώνει την προτεραιότητα που έχει η πολιτική πρόληψης η οποία και αποτελεί ακριβώς το θεμέλιο της οδηγίας Seveso II.

2.2.5. Η ΟΚΕ υπογραμμίζει ότι η πολιτική πρόληψης πρέπει να περιλαμβάνει μια πτυχή συστηματικής ενημέρωσης που να απευθύνεται κατά πρώτον στον πλησίον εγκατεστημένο ενήλικο πληθυσμό, αλλά επίσης και σε όλους τους μαθητές των σχολικών ιδρυμάτων.

2.2.6. Επιπλέον, η έκφραση "στο άμεσο μέλλον", δεδομένου ότι πρόκειται για ιδιαιτέρως σοβαρούς κινδύνους είναι ακατάλληλη. Η ΟΚΕ φρονεί αντιθέτως ότι πρέπει να υποστηριχθεί η επιτακτικότητα των αποφάσεων που χρειάζεται να ληφθούν και συνεπώς να επιβληθεί στους εμπλεκόμενους βιομηχανικούς φορείς ένα σχέδιο των σχετικών διαδικασιών που πρέπει να τηρούνται επί τη βάσει των οποίων θα κατευθύνουν τις επενδύσεις τους.

2.2.7. Τέλος η ΟΚΕ εκπλήσσεται από την πρόθεση της Επιτροπής να κλιμακώσει τη συνεργασία της μόνο με τα κράτη μέλη ενώ, στον τομέα αυτό, πολλές υποψήφιες χώρες εμφανίζουν αισθητές καθυστερήσεις και θα έπρεπε ήδη από τώρα να διορθώσουν την κατάσταση αυτή που είναι ανησυχητική για την ασφάλεια των πληθυσμών τους.

2.3. Όσον αφορά το ατύχημα της Baia Mare, η ΟΚΕ συμφωνεί με την Επιτροπή ότι είναι απαραίτητο να τροποποιηθεί το πεδίο εφαρμογής της οδηγίας Seveso II. Το εν λόγω ατύχημα έδειξε ότι υφίστανται σοβαροί κίνδυνοι ενώ στις οδηγίες Seveso I του 1980 και Seveso II του 1996 η έλλειψη πείρας μπορούσε να δικαιολογεί τις προβλεπόμενες εξαιρέσεις.

2.3.1. Η ΟΚΕ επικροτεί τα επιχειρήματα που αναπτύσσονται από την Επιτροπή στο σημείο 3.1 της αιτιολογικής έκθεσης. Ωστόσο, για να εκτιμηθεί καλύτερα το πεδίο αυτών των εξαιρέσεων η Επιτροπή θα έπρεπε να αναφέρει τον αριθμό εγκαταστάσεων αποθήκευσης και επεξεργασίας επικίνδυνων ουσιών που συνδέονται με τις εξορυκτικές δραστηριότητες· επίσης θα έπρεπε να αναφέρει τις αποθέσεις των οποίων η χρήση συνδέεται με την κατεργασία ορυκτών. Η ΟΚΕ φρονεί ότι στα πλαίσια της απαραίτητης διαφάνειας, προκειμένου να γίνουν ευκολότερα αποδεκτά τα μέτρα ή οι κανονισμοί που εξ ανάγκης είναι δεσμευτικοί, είναι απαραίτητο να ενημερώνεται πλήρως το κοινό και οι βιομηχανίες.

2.4. Όσον αφορά τις τροποποιήσεις που αφορούν το ατύχημα της πόλεως Εnschede, η ΟΚΕ εγκρίνει τις προτάσεις της Επιτροπής που λαμβάνουν υπόψη τα διδάγματα του δραματικού αυτού ατυχήματος.

2.4.1. Η ΟΚΕ επισημαίνει ότι κατά την κατάρτιση της παρούσας γνωμοδότησης, όσον αφορά τις εκρηκτικές ύλες και πιο συγκεκριμένα τα πυροτεχνικά προϊόντα, διαπίστωσε ότι υφίστανται πολλά προβλήματα σχετικά με τα προϊόντα του είδους αυτού που εισάγονται στην Ευρώπη και προέρχονται κυρίως από την ασιατική ζώνη. Οι τελωνιακές δηλώσεις που επιτρέπουν την ταξινόμηση των προϊόντων σε διάφορες κατηγορίες είναι συχνά εσφαλμένες και εξ' αυτού η δρομολόγηση, η μεταφορά και η εναποθήκευσή τους πραγματοποιούνται υπό μη κανονικές συνθήκες πράγμα που μπορεί επίσης να προκαλέσει σοβαρά ατυχήματα.

2.4.2. Η ΟΚΕ ζητεί από την Επιτροπή που έχει γνώση των προβλημάτων αυτών να συμπεριλάβει τα προβλήματα αυτά στην προβληματική της στα πλαίσια της επόμενης αναθεώρησης της οδηγίας Seveso II.

2.4.3. Ομοίως, η ΟΚΕ διαπίστωσε ότι αντιθέτως προς τα ατυχήματα που προκαλούνται σε εγκαταστάσεις που καλύπτονται από το πεδίο εφαρμογής της οδηγίας Seveso II, δεν υφίσταται σε ευρωπαϊκό επίπεδο καταγραφή ούτε συστηματική παρακολούθηση των ατυχημάτων που συνδέονται με τη μεταφορά επικίνδυνων ουσιών μέσω αγωγών, οδών, σιδηροδρόμων, πλωτών και θαλασσίων οδών.

2.4.4. Η ΟΚΕ επισημαίνει ότι το πρόβλημα αυτό δεν εμπίπτει απ' ευθείας στην προβληματική της οδηγίας Seveso II, πλην όμως δεδομένου ότι πρόκειται για επικίνδυνες ουσίες, υπενθυμίζει ότι εκτός της παρουσίας τους στις εγκαταστάσεις όπου χρησιμοποιούνται ή αποθηκεύονται, οι ίδιες αυτές ουσίες πρέπει, επίσης, να μεταφέρονται και, κατά συνέπεια, μπορούν κατά τη φάση αυτή να προκαλέσουν σοβαρά ατυχήματα.

2.4.5. Η ΟΚΕ προτείνει στην Επιτροπή να εξετάσει κατά πόσο είναι δυνατή η δημιουργία, με βάση το πρότυπο που χρησιμοποιείται για την παρακολούθηση των ατυχημάτων επί εγκαταστάσεων στα οποία υπεισέρχονται επικίνδυνες ουσίες, μία παρόμοια παρακολούθηση για τα ατυχήματα κατά τη φάση μεταφοράς. Με επέκταση του πεδίου αρμοδιοτήτων, η αποστολή αυτή θα μπορούσε να ανατεθεί στο γραφείο κινδύνων σοβαρών ατυχημάτων (ΜΑΗΒ) ή σε άλλο σχετικό αρμόδιο οργανισμό.

3. Ειδικές παρατηρήσεις

3.1. Η πρόταση οδηγίας περιλαμβάνει 4 άρθρα.

3.2. Το πρώτο άρθρο περιορίζοντας τις εξαιρέσεις που προβλέπονται στο άρθρο 4, σημεία ε) και στ), διευρύνει το πεδίο εφαρμογής της οδηγίας Seveso II έτσι ώστε να καλύπτονται οι δραστηριότητες χημικής και θερμικής επεξεργασίας και της αντίστοιχης εναποθήκευσης που συνδέονται με τις εξορυκτικές δραστηριότητες. Η ΟΚΕ, διαπιστώνοντας ότι οι καθ' αυτό εξορυκτικές δραστηριότητες (εκμετάλλευση, αναζήτηση, εξόρυξη και επεξεργασία) καθώς και οι δραστηριότητες λατομείων εξακολουθούν να εξαιρούνται από το πεδίο εφαρμογής, εγκρίνει την πρόταση της Επιτροπής που απορρέει από μία ισορροπημένη συναίνεση που επιτεύχθηκε κατά τη διάρκεια της πρότερης διαβούλευσης των ενδιαφερομένων μέρων. Ωστόσο, σε περίπτωση εκ νέου επεξεργασίας των υπολειμμάτων που περιέχουν επικίνδυνες ουσίες η ΟΚΕ εγκρίνει την εφαρμογή της οδηγίας Seveso II ή την θέσπιση ειδικής ρύθμισης.

3.3. Το ίδιο άρθρο διευρύνει το πεδίο εφαρμογής ώστε να καλύπτονται και οι εγκαταστάσεις διάθεσης υπολειμμάτων οι οποίες χρησιμοποιούνται παράλληλα με τη χημική και θερμική επεξεργασία των ορυκτών και στις οποίες απαντούν επικίνδυνες ουσίες. Η ΟΚΕ επισημαίνει ότι και άλλες διαθέσεις αποβλήτων εξακολουθούν να εξαιρούνται από το πεδίο εφαρμογής, και εγκρίνει την πρόταση της Επιτροπής με τους ίδιους όρους.

3.4. Όσον αφορά την προσαρμογή του παραρτήματος Ι της οδηγίας Seveso II, η ΟΚΕ, αφού έλαβε γνώση της αιτιολογικής έκθεσης, εγκρίνει συνολικώς τις προτάσεις της Επιτροπής.

3.4.1. Η ΟΚΕ, ωστόσο, τονίζει ότι η Επιτροπή προσέθεσε την υδραζίνη στον κατάλογο των καρκινογόνων μετά από συζήτηση κατά την οποίαν αποδείχθηκε ότι για την εν λόγω ουσία υπήρχαν ορισμένες διαφωνίες. Τα ανώτατα όρια που υιοθετήθηκαν απορρέουν από έναν συμβιβασμό ο οποίος επιτεύχθηκε κατά τις συζητήσεις με τους αρμόδιους επαγγελματικούς φορείς.

3.4.2. Για τον λόγο αυτό, η ΟΚΕ προτείνει στην Επιτροπή να διευκρινίσει επαρκέστερα το προτεινόμενο κείμενο του οποίου η σημερινή διατύπωση δεν γίνεται εύκολα κατανοητή και να μεριμνήσει στα πλαίσια μιας προσεχούς τροποποιήσεως για την επανεξέταση της τοποθέτησης όσον αφορά την υδραζίνη για να ελέγξει κατά πόσο είναι βάσιμη λαμβανομένων υπόψη των νέων εργασιών.

3.4.3. Επιπλέον, η ΟΚΕ προτείνει να προστεθεί στις σημειώσεις του μέρους 2 του παραρτήματος Ι αναφορά στην οδηγία του Συμβουλίου 91/689/ΕΟΚ της 12ης Δεκεμβρίου 1991 για τα επικίνδυνα απόβλητα(2) προκειμένου να διασφαλιστεί η πλήρης και συνεπής ταξινόμηση των επικίνδυνων ουσιών και παρασκευασμάτων.

3.5. Το άρθρο 2 ορίζει προθεσμία 12 μηνών για την μεταφορά της οδηγίας. Λαμβανομένης υπόψη της φύσης των προτεινόμενων τροποποιήσεων και της σημασίας της οδηγίας Seveso II για το έλεγχο των επιπτώσεων των σοβαρών ατυχημάτων στα οποία υπεισέρχονται επικίνδυνες ουσίες, η ΟΚΕ εγκρίνει την εν λόγω προθεσμία την οποίαν θεωρεί υπερβολικά σύντομη πλην λογική.

3.5.1. Η ΟΚΕ επιθυμεί, σε συνάρτηση με την πραγματική κατάσταση των υπαρχουσών εγκαταστάσεων, κάθε κράτος μέλος να ορίσει, σε συμφωνία με τα ενδιαφερόμενα μέλη, πραγματιστικές προθεσμίες προκειμένου οι ενδιαφερόμενες εγκαταστάσεις να εφαρμόσουν τις νέες διατάξεις. Οι εν λόγω προθεσμίες πρέπει να είναι συμβατές με τις ιδιαίτερες οικονομικές συνθήκες και την απαραίτητη διαφύλαξη των θέσεων απασχόλησης.

4. Συμπεράσματα

Η ΟΚΕ επιθυμεί να τονίσει τρία σημεία.

4.1. Ανάλογα με τα ενεχόμενα κράτη, υπάρχουν μεγάλες διαφορές ως προς την αξιολόγηση των κινδύνων. Συνεπώς, για μια καλύτερη εναρμόνιση, η Επιτροπή θα έπρεπε να οργανώσει με τα κράτη ανταλλαγές μεταξύ των επιθεωρητών που έχουν αναλάβει την ανίχνευση των κινδύνων.

4.2. Τα μέσα μεταφορών διέρχονται από πυκνοκατοικημένες περιοχές και ένα σημαντικό ατύχημα θα μπορούσε να έχει δραματικές συνέπειες. Δεν υπάρχει καμία βάση δεδομένων και η Επιτροπή κατά τη χρησιμοποίηση του υποδείγματος για τους χώρους θα έπρεπε να αναθέσει την παρακολούθηση των ατυχημάτων που συνέβησαν κατά τη διάρκεια της μεταφοράς στο γραφείο κινδύνων σοβαρών ατυχημάτων (MAHB).

4.3. Στην αιτιολογική της έκθεση, η Επιτροπή τονίζει ότι "η υποχρέωση ενημέρωσης του ευρύτερου πληθυσμού σχετικά με τους βιομηχανικούς κινδύνους και τη στάση που πρέπει να τηρήσει σε περίπτωση ατυχήματος έχει πολύ μεγάλη σημασία για τον περιορισμό των συνεπειών των μεγάλων ατυχημάτων". Ωστόσο, πάντοτε τηρώντας την αρχή της επικουρικότητας, η Επιτροπή θα έπρεπε να απευθύνει το μήνυμα ευαισθητοποίησης και προς τις τοπικές αρχές και το ευρύ κοινό, προτείνοντας τη χρησιμοποίηση των κατευθυντήριων γραμμών που δημοσίευσε η Επιτροπή(3). Επιπλέον, θα έπρεπε επίσης να προτείνει στα κράτη να διαδώσουν το μήνυμα αυτό στους νέους, μέσω των σχολικών ιδρυμάτων.

Βρυξέλλες, 24 Απριλίου 2002.

Ο Πρόεδρος

της Οικονομικής και Κοινωνικής Επιτροπής

Göke Frerichs

(1) Γνωμοδότηση της Οικονομικής και Κοινωνικής Επιτροπής της 2ας Ιουνίου 1994 σχετικά με την πρόταση οδηγίας του Συμβουλίου για την αντιμετώπιση των κινδύνων μεγάλων ατυχημάτων όπου υπεισέρχονται επικίνδυνες ουσίες (COM(94) 4 τελικό - SΥΝ 94/0014) - CES 760/94, JO C 295 της 22.10.1994.

(2) ΕΕ L 377 της 31.12.1999, σ. 20.

(3) Κατευθυντήριες γραμμές όσον αφορά το περιεχόμενο των πληροφοριών για το κοινό, οδηγία 85/501/ΕΟΚ - Παράρτημα VII, που δημοσιεύτηκε από την Ευρωπαϊκή Επιτροπή (το έγγραφο υπάρχει στα αγγλικά, γαλλικά, γερμανικά και ισπανικά στη διεύθυνση: http://mahbsrv.irc.it/GuidanceDocs.html - Πληροφορίες για το κοινό).